Ηράκλειο 18 Ιανουαρίου 2018

**ΘΕΜΑ : ΚΑΤΑΘΕΣΗ ΠΡΟΤΑΣΗΣ ΣΤΟ ΕΠΑνΕΚ 2014 – 2020**

Κ. Δήμαρχε,

Σας είναι γνωστό ότι στις 13/11/2017 στον ιστότοπο του Επιχειρησιακού Προγράμματος «ΑΝΤΑΓΩΝΙΣΤΙΚΟΤΗΤΑ, ΕΠΙΧΕΙΡΗΜΑΤΙΚΟΤΗΤΑ & ΚΑΙΝΟΤΟΜΙΑ» (<http://www.antagonistikotita.gr/epanek/proskliseis.asp?id=109&cs>=) αναρτήθηκε η πρόσκληση για υποβολή προτάσεων με τίτλο «ΔΗΜΙΟΥΡΓΙΚΗ ΕΠΑΝΑΧΡΗΣΗ ΔΗΜΟΤΙΚΗΣ ΑΚΙΝΗΤΗΣ ΠΕΡΙΟΥΣΙΑΣ», η οποία απευθύνεται σε Δήμους όλης τη χώρας με συνολικό προϋπολογισμό 50.000.000 € και μέγιστη επιχορήγηση ανά πρόταση τα 2.500.000 €. Οι αιτήσεις χρηματοδότησης, πρέπει να αφορούν στην υλοποίηση παρεμβάσεων αποκατάστασης και ανάδειξης του κτιριακού αποθέματος των Δήμων των οποίων η πρότερη χρήση και δραστηριότητα έχει εγκαταλειφθεί και που - στο πλαίσιο της παρούσας πρόσκλησης-θα επαναχρησιμοποιηθούν για άλλους σκοπούς από τους αρχικά προβλεπόμενους. Η υποβολή των προτάσεων ξεκίνησε από τις 16.01.2018 και θα είναι ανοικτή έως εξαντλήσεως του προϋπολογισμού της Δράσης.

Ως Ενεργοί Πολίτες, θεωρούμε ότι ο Δήμος μας πρέπει να καταθέσει το γρηγορότερο δυνατό μία πρόταση στη συγκεκριμένη πρόσκληση, καθώς η επιχορήγηση είναι 100% και γι αυτό το λόγο προτείνουμε την αξιοποίηση του ακινήτου ΦΑΡΟΣ στην περιοχή της Αλικαρνασσού, η οποία μπορεί να ενταχθεί στην 4η ΚΑΤΗΓΟΡΙΑ ΠΑΡΕΜΒΑΣΗΣ, όπου δύναται να χρησιμοποιηθεί ο χώρος, τόσο για τη μετεγκατάσταση και λειτουργία υπηρεσιών του Δήμου, όσο και για δραστηριότητες κοινωνικού χαρακτήρα του Δήμου (βρεφικούς-παιδικούς σταθμούς, ΚΑΠΗ, ΚΔΑΠ, Δημοτικά Ιατρεία, κλπ). Σας ενημερώνουμε ότι η χρηματοδότηση μπορεί να περιλαμβάνει και χρηματοδοτεί και προπαρασκευαστικές ενέργειες όπως μελέτες ωρίμανσης των σχετικών έργων.

Υλοποιώντας αυτή την πρόταση θα συμβάλετε στην αποκέντρωση των υπηρεσιών, στην αναβάθμιση της περιοχής και στην αύξηση της κοινωνικής προσφοράς στου Δημότες που τόσο ανάγκη υπάρχει σήμερα.

Η Δημοτική ομάδα

ΗΡΑΚΛΕΙΟ ΕΝΕΡΓΟΙ ΠΟΛΙΤΕΣ

Ηλίας Λυγερός

Αρ. Αθανασάκης

Γιάν. Καλέμπουμπας

Μαρ. Καλουδιώτη

Γεώρ. Μανδαλάκης